Document ID: 32006R1849

KOMISIJAS REGULA (EK) Nr. 1849/2006
(2006. gada 14. decembris),
ar ko groza Regulu (EK) Nr. 2032/2003 par desmit gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1), un jo īpaši tās 16. panta 2. punktu,
tā kā:
(1)
Lai nodrošinātu labāku piekļuvi informācijai, novērtējuma ziņojumi jāsagatavo, pamatojoties uz dalībvalstu kompetento iestāžu iesniegtajiem ziņojumiem, un uz tiem jāattiecina tādi paši noteikumi par piekļuvi informācijai kā uz kompetento iestāžu ziņojumiem. Novērtējuma ziņojumi jāsagatavo uz kompetento iestāžu sākotnējo ziņojumu pamata, kuros izdara grozījumus, ņemot vērā novērtēšanas procesa laikā saņemtos dokumentus, piezīmes un informāciju.
(2)
Lai uzlabotu juridisko noteiktību, jāparedz noteikumi par tādu biocīdu produktu lietošanas pakāpenisku izbeigšanu no 2006. gada 1. septembra, kas satur paziņotas aktīvās vielas, par kurām pieņemts lēmums dažus vai visus šo vielu produktu tipus neiekļaut Direktīvas 98/8/EK I, IA vai IB pielikumā tāpēc, ka tās izslēgtas no pārskatīšanas programmas vai arī pēc novērtēšanas atzītas par nepiemērotām.
(3)
Saskaņā ar Komisijas Regulas (EK) Nr. 2032/2003 (2) 4.b pantu dalībvalstis ir pārbaudījušas dokumentāciju, kurā pieprasīts tirgū laišanas termiņa pagarinājums dažas aktīvās vielas saturošiem biocīdiem produktiem, un apstiprinājušas to, kuru ir atzinušas par pilnīgu. Tāpēc ir ieteicams aktīvās vielas, par kurām iesniegtā dokumentācija atzīta par pilnīgu, atļaut atstāt tirgū pēc 2006. gada 1. septembra līdz laikam, kamēr tās novērtē saskaņā ar desmit gadu pārskatīšanas programmu.
(4)
Par vairākām esošajām paziņotajām aktīvajām vielām vai šo vielu produktu tipu kombinācijām dalībnieki ir atsaukuši paziņojumus vai nav pildījuši pienākumus, turklāt neviens cits uzņēmējs vai neviena cita dalībvalsts noteiktajos termiņos nav izteikuši interesi iegūt dalībnieka statusu. Tāpēc attiecīgi jāgroza Regulas (EK) Nr. 2032/2003 II, III un V pielikums.
(5)
Vienai Regulas (EK) Nr. 2032/2003 II pielikumā iekļautajai vielai ar EK numuru 404-690-8 nav minēti divi produktu tipi, lai gan tie paziņoti termiņos, kas noteikti Komisijas 2000. gada 7. septembra Regulā (EK) Nr. 1896/2000 par Eiropas Parlamenta un Padomes Direktīvas 98/8/EK par biocīdajiem produktiem 16. panta 2. punktā minētās programmas pirmo posmu (3) un Komisijas 2002. gada 25. septembra Regulu (EK) Nr. 1687/2002, ar ko paredz papildlaiku paziņojumiem par konkrētām aktīvajām vielām, kas jau laistas tirgū izmantošanai biocīdajos produktos, kā noteikts Regulas (EK) Nr. 1896/2000 4. panta 1. punktā (4). Tāpēc ir attiecīgi jāgroza Regulas (EK) Nr. 2032/2003 II pielikums.
(6)
Dažas vielas, uz ko attiecas ieraksti par BKC un DDAC Regulas (EK) Nr. 2032/2003 II pielikumā, ir iekļautas arī minētās regulas III pielikumā. Tāpēc attiecīgie ieraksti no Regulas (EK) Nr. 2032/2003 III pielikuma jāsvītro.
(7)
Tāpēc attiecīgi jāizdara grozījumi Regulā (EK) Nr. 2032/2003.
(8)
Šajā regulā paredzētie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2032/2003 groza šādi:
1)
Regulas 4. panta 2. punktā pievieno šādu daļu:
“Dalībvalstis nodrošina, ka pēc 2006. gada 1. septembra biocīdiem, kas satur tādas aktīvās vielas, kuras paziņotas novērtēšanai saskaņā ar pārskatīšanas programmu un par kurām pieņemts lēmums neiekļaut dažus vai visus to paziņoto produktu tipus, kas satur šīs aktīvās vielas, Direktīvas 98/8/EK I, IA vai IB pielikumā, atbilstīgie produktu tipi pēc tam, kad pagājuši 12 mēneši no šāda lēmuma spēkā stāšanās dienas, to teritorijā vairs netiek laisti tirgū, ja lēmumā par neiekļaušanu nav noteikts citādi.”
2)
Regulas 11. pantā pievieno šādu 4. punktu:
“4. Pamatojoties uz Direktīvas 98/8/EK 27. panta 2. punktā minētajiem dokumentiem un informāciju, ziņotāja dalībvalsts sagatavo atjauninātu kompetentās iestādes ziņojumu, kurā ietilpstošo dokumentu I turpmāk sauks par novērtējuma ziņojumu. Šo novērtējuma ziņojumu pārskatīs Pastāvīgajā biocīdo produktu komitejā.”
3)
Regulas 12. pantu aizstāj ar šādu:
“12. pants
Kad ziņotāja dalībvalsts ir iesniegusi kompetentās iestādes ziņojumu saskaņā ar šīs regulas 10. panta 5. punktu vai arī kad Biocīdo produktu pastāvīgajā komitejā ir pabeigts vai atjaunināts novērtējuma ziņojums, Komisija šo ziņojumu vai tā atjauninātās versijas, izņemot informāciju, kas saskaņā ar Direktīvas 98/8/EK 19. pantu uzskatāma par konfidenciālu, elektroniskā veidā dara pieejamu sabiedrībai.”
4)
Regulas II pielikumu groza saskaņā ar šīs regulas I pielikumu.
5)
Regulas III pielikumu groza saskaņā ar šīs regulas II pielikumu.
6)
Regulas V pielikumu groza saskaņā ar šīs regulas III pielikumu.
7)
Regulas VII pielikumu groza saskaņā ar šīs regulas IV pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 14. decembrī

Labels: 1
20
0
3
12